Referat møte i Læringsmiljøutvalget 27.01.2026 
 
Til stede: Lars Solberg (møteleder), Rolf-Eirik Bexrud, Nina Fladeby, Mette Mo Jakobsen, Sunnøve M. Sønderby, Ole-Andreas Gussøy Vorland, Ingrid Kvalheim, Solveig Berge (referent). 
Til stede (observatører): Aina Karlstad, Elise Ager, Morten Solberg Møller
Forfall: Anita Gundrosen
Forfall (observatører): Anne-Lise Eng, Soad Hirkjølen

Sak 00/2026: Godkjenning av saksliste og innkalling. Innmelding av saker til eventuelt.
Godkjent.
Sak 00/2026: Godkjenning av referat fra 02.12.2025. 
Godkjent. 
Sak 1/2026: Kort orientering fra Studentparlamentet om pågående saker/arbeid knyttet til læringsmiljøet v/Lars Solberg.
· Det er gjennomført opplæring for de nye valgte medlemmene i Studentrådene («Avspark»). Denne ble gjennomført av Arbeidsutvalget i Studentparlamentet, i samarbeid med organisasjonskonsulent og Seksjon for Studentoppfølging. Noen temaer fra opplæringen er: kultur, samarbeid og konflikthåndtering. Deltakerne gave mange positive tilbakemeldinger på opplæringen.
· I uke 6 kommer Helsestasjon for ungdom til campusene og har stands.
· Studieseminaret 14. februar i Fredrikstad har tema: Hvordan ta selvledelse med mange forstyrrelser. Ingen undervisning denne dagen og det blir buss mellom campus.
Sak 2/2026: Kort orientering om pågående arbeid/saker knyttet til læringsmiljøet i Utdanningsutvalget v/Mette Mo Jakobsen. 
Møtene for Utdanningsutvalget er satt til følgende datoer:
· 10. februar (uke 7)​
· 17. mars (uke 12)​
· 28. april (uke 18)​
· 22. mai Strategisamling (uke 21)​
· 23. juni (uke 26
Mo Jakobsen orienterte også utvalget om en internkartlegging som skal gjennomføres denne våren på Institutt for ingeniørfag, rundt endringene i studieplan på studieprogrammene: Har endringene gitt ønskede effekter?
· Det er knyttet store forventninger til de endringer som er gjort på første år på ingeniør- studiet. ​
· Rektor og Prorektor for Utdanning ønsker at vi skal gjennomføre en kartleggingsundersøkelse for de studenter som går 1. år for å undersøke om vi har fått til ønskede effekter. ​
· Kartleggingen er ikke gjennomført, men fagmiljøet rapporterer at det oppleves at det er mer samarbeid blant studentene, både i emnene og på tvers av programmene, noe som bør ha en positiv effekt på læringsmiljøet.
LMU ser frem til en orientering når kartleggingen er gjennomført.

Sak 3/2026: Tildelingsbrevet til Læringsmiljøutvalget, orienteringssak v/Anita Gundrosen.
Utvalgssekretær orienterte om LMUs økonomiske rammer for LMUs aktiviteter i 2026.03.
Innspill fra utvalget: Utlysning av midler til Læringsmiljøtiltak bør skje tidligere i høstsemesteret i 2026, enn det gjorde i 2025. Dette for å sikre at studentene har mulighet til å benytte seg av midlene før eksamenstiden kommer. 
Arbeidsutvalget tar dette med seg og planlegger for tidligere gjennomføring høsten 2026.

Sak 4/2026: Oppnevning av medlemmer til tildelingskomité for Læringsmiljøprisen, vedtakssak v/Lars Solberg.
Følgende representanter er allerede valgt inn fra Studentparlamentet:
· Emma Coote, student ved Fakultet for informasjonsteknologi, ingeniørfag og økonomi.
· Vilde Johanne Sennerud Aftenstierne, student ved Fakultet for helse, velferd og organisasjon.
Arbeidsutvalget fremmet følgende forslag til vedtak:
Representanter fra LMU:
· Ingrid K. Kvalheim, student ved Fakultet for lærerutdanninger og språk
· Mette Mo Jakobsen, Prodekan utdanning ved Fakultet for informasjonsteknologi, ingeniørfag og økonomi
Kvalheim fremmet forslag om å bli erstattet av en annen student. Sunnøve M. Sønderby, student ved Fakultet for helse, velferd og organisasjon ble fremmet som forslag til representant.
Vedtak: Forslag til representanter ble godkjent.

Sak 5/2026: Campusutvikling, diskusjonssak v/Tonje Brun, Seksjon for eiendom og Sunniva Marie Hustoft, Mellomrom Arkitekturpsykologi / Statsbygg..
I denne saken ble LMU presentert status for campusutviklingsprosjektet og aktiviteter som skjer knyttet til dette, med vekt på status og gjennomføring av brukermedvirkning i prosjektet. LMU ble engasjert til diskusjon rundt følgende problemstillinger:
· Hva trenger vi for å skape enda bedre læringsmiljø for studenter på våre to campus?
· Hva slags type areal, funksjoner eller mål bør vi prioritere for å legge til rette for enda bedre læringsmiljø?
LMU ble også invitert til å gi innspill på grensesnitt student – ansatt i arealene (adskilt, noe felles, ingen synlige grenser).
Campusutviklingsprosjektet inviteres tilbake til LMU 24.03.2026 for en ny status og mulighet til diskusjon rundt utviklingen av gode løsninger for studentenes læringsmiljø på campus.

Sak 6/2026: HiØs aktivitetsplan 2026, orientering- og diskusjonssak v/Lars Solberg.
Bakgrunn for sak: HiØs aktivitetsplan 2026 ble vedtatt i høgskolestyret i desember 2025. LMU ble orientert om aktivitetene som er knyttet til læringsmiljøet og som spesielt berører LMUs virke og rådgivende funksjon. LMU diskuterte videre aktivitetene i lys av LMUs årsplan for 2025/2026.
Hensikt med saken:
· Få oversikt over strategiske temaer i HiØs aktivitetsplan knyttet til læringsmiljø​.
· Få oversikt over hvorvidt LMUs årsplan bidrar til å gi utvalget oversikt over aktiviteter.
· Identifisere områder hvor utvalget eventuelt trenger bedre oversikt, samt om det er områder LMU tenker det er viktig å rette fokus mot.
Medlemmene opplever at utvalget er godt orientert rundt HiØs aktiviteter som berører læringsmiljøet. LMUs årsplan med faste orienteringer dekker mange saker, samtidig som de utvalgte fokusområdene i LMUs årsplan bidrar til å sette ekstra lys på saker som er viktig for LMU, og som også berører HiØs strategier og aktiviteter.
Innspill som kom inn fra medlemmene:
· LMU må fortsette å følge opp status på utvikling av en Handlingsplan for universell utforming. Dette ble etterlyst av LMU i årsrapporten for 2025.
· LMU ønsker å se enda flere gode eksempler på studentengasjement og medvirkning i forskning som skjer på HiØ. Gjerne en orientering i LMU fra miljøer som er gode på å koble på studentene i forskning.
· I arbeidet med strategisk omdømmebygging er synlighet av arbeid som gjøres med læringsmiljøet viktig. Det skal synes at HiØ er et godt sted å være og et godt sted å lære. Det er likeså viktig med synlighet av emneevalueringer – at studentene ser at det nytter å medvirke.
· Studenter trenger trygghet og støtte i å finne en retning med studiene. Mange studier fører ikke til en profesjon. Det er også gjentakende i resultater i Studiebarometeret at studentene svarer at de har liten kunnskap om egen kompetanse og karrierevei. Karriereutvikling for studenter er også viktig.
 
Sak 7/2026: Si ifra kvartalsrapport, orienteringssak v/utvalgssekretær.
LMU fikk en orientering om innkomne saker til Si ifra for fjerde kvartal 2025.
LMU registrerer at det er gjentakende utfordringer rundt ulik bruk av stillerom på campus. Arbeidsutvalget følger opp dette med Sikkerhet- og beredskapsansvarlig på HiØ.

Sak 8/2026: Korte orienteringer fra LMUs leder, v/Lars Solberg, 10 min.
· Status for arbeid med HiØs avvikssystem: Kort orientering om status på arbeidet med å utvikle HiØs avvikssystem – Si ifra: det er foreløpig gjort en kartlegging av hvordan andre institusjoner jobber med sine varslingssystem, samt at det foreligger et utkast til forslag. Arbeidet er imidlertid satt på vent, da HiØ jobber med å innføre et nytt HRM-system – som må sees i sammenheng med utvikling av et nytt Si ifra system. LMU følger opp saken videre.
· SHOT 2026: LMU fikk en kort orientering om Studentenes Helse- og trivselsundersøkelse - SHOT 2026 og arbeidet som skal gjøres for å få en så høy svarprosent som mulig. Kvalitetsrådgiver ved HiØ, Studentparlamentet og SiØ råd og helse samarbeider i dette arbeidet. SiØ råd og helse kommer gjerne på besøk i klasserommene til de som ønsker dette.
